
FORUMUL DE LA DAVOS, FAŢĂ ÎN FAŢĂ CU REALITATEA


          Eveniment de referinţă al Forumului Economic Mondial, reuniunea  are loc în fiecare an, la sfârşitul lui ianuarie, la Davos. Acest eveniment, organizat în celebra staţiune pentru sporturi de iarnă din Alpii elveţieni, a reunit, în peste o sută de şedinţe de lucru, preşedinţii a 1000 de societăţi, precum şi politicieni de prim rang, reprezentanţi ai mediilor universitare, culturale şi ai ONG-urilor, lideri religioşi şi personalitaţi din media, membri ale Forumului.
Ce-a  de-a 40-a ediţie a Forumului s-a desfăşurat, la sfârşitul lunii ianuarie a.c., sub deviza:” Să regândim, să remodelăm, să refacem”.
Fondatorul şi preşedintele Forumului Economic Mondial, Klaus Schwab, considerând că în centrul preocupărilor acestuia trebuie să se afle cooperarea internaţională între toţi participanţii şi îmbunătăţirea situaţiei în întreaga lume, apreciază că, trăind într-o societate marcată de globalizare şi care  conţine culturi diferite, trebuie să ne regândim valorile, să ne remodelăm acţiunile pentru a înfrunta mai bine problemele şi provocările cu care se confruntă omenirea şi să ne refacem instituţiile. Toate problemele trebuie analizate în cadrul unui program mondial de acţiune, în mod sistemic, integrat şi strategic.  
Pe aceeaşi poziţie s-a situat şi Jean-Claude Trichet, preşedintele Băncii Centrale Europene, care a declarat, în cadrul Forumului, că, pentru tratarea problemelor mondiale, sunt absolut necesare reguli valabile la nivel mondial. În caz contrar, ne îndreptăm către catastrofă.

Creşterea economică mondială, după una din cele mai puternice crize din ultimele decenii, a constituit tema centrală a acestei ediţii a Forumului. Era de aşteptat ca dezbaterile din acest an să fie consacrate găsirii unor soluţii pentru gestionarea situaţiei de după criza ce a  afectat grav finanţele şi întreaga economie mondială. Ieşirea din criză,   redresarea economiei mondiale, reformarea sistemului financiar mondial,   deteriorarea finanţelor publice în diverse ţări şi riscurile transformării  dificultăţilor economice în tensiuni sociale au fost subiectele predilecte ale  acestui Forum. În prim-plan s-a aflat mult dezbătuta, în ultima vreme, necesitate a reglementării sistemului financiar internaţional, subiect ce a  prilejuit dispute aprinse între bancheri şi politicieni. 
Anunţul recent al lui Barack Obama, privind intenţia sa de a supune aprobării Congresului american o legislaţie vizând reducerea dimensiunii şi a sferei de  activitate a băncilor, separarea activităţii lor de depozite, de operaţiunile pentru conturi proprii,  a produs o reacţie de protest în lumea financiară. Invitatul de onoare din acest an, la Davos, a fost  preşedintele Nicolas Sarkozy, care a animat reacţia lumii financiare. În discursul său de deschidere, poate cel mai dur din câte s-au rostit la acest Forum, preşedintele Franţei s-a adresat, în special, bancherilor care, într-o reuniune separată, se pronunţaseră împotriva proiectelor care vizează înăsprirea controlului din sectorul bancar, argumentând că acestea ar putea crea probleme capacităţii lor de a finanţa economia şi de a crea locuri de muncă, precizând că meseria de bancher nu este de a specula, ci de a finanţa dezvoltarea economiei.
Consecvent pe poziţia-i cunoscută de la reuniunile internaţionale de după declanşarea crizei financiare, Nicolas Sarkozy a denunţat ferm "derivele capitalismului financiar", şi "comportamentul indecent"  al  unor  bancheri "ce  nu  mai este suportat de opinia publică", invitând ţările participante să tragă învăţăminte din cele întâmplate. El a pledat pentru noi reglementări în sistemul bancar internaţional, susţinând, practic, propunerea preşedintelui Barack Obama, precum şi pentru modificarea modalităţii evidenţelor contabile, în cadrul luptei împotriva   speculaţiilor.
Asigurând audienţa că nu a venit pentru a da lecţii cuiva, a făcut o analiză virulentă a sistemului care a determinat criza, afirmând că aceasta este o criză a mondializării şi că mondializarea a derapat din momentul în care s-a acceptat că piaţa are întotdeauna dreptate şi că, acesteia, nimic nu i se poate opune. Instabilitatea schimburilor şi subevaluarea anumitor devize fac imposibilă existenţa unui comerţ echitabil şi a unei  concurenţe loiale.  Punând libertatea comerţului mai presus de orice, a fost slăbită democraţia. S-a ajuns ca acum să se caute soluţii pentru a pune economia în slujba oamenilor. Preşedintele Franţei apreciază că ne afăm în momentul în care trebuie să ne preocupe nu cu ce să înlocuim capitalismul, ci ce fel de capitalism dorim să avem, deoarece acestă criză, în opinia sa, nu este o criză a capitalismului ci o criză a denaturării capitalismului. Pentru el, capitalismul pur financiar este o deviere, care denaturează  adevăratele valori ale capitalismului, dar crede că “anticapitalismul” este o situaţie de  impas şi  mai rea.
"A avut loc, sublinia Sarkozy, o dereglementare a finanţelor, pentru a  putea acoperi mai uşor deficitele celor ce consumau prea mult cu excedentele  celor ce nu consumau îndeajuns ... Aceasta este viziunea noastră despre lumea   actuală care, la un moment dat, a ajuns în pragul dezastrului şi această stare de   lucruri dorim noi să o corectăm"
.
Pledând pentru o acţiune coordonată, la nivelul G20, pentru ca toate ţările să adopte aceleaşi reguli, preşedintele Nicolas Sarkozy a anunţat că Franţa, care va prezida reuniunea G8 şi G20, în 2011, va înscrie pe ordinea de zi reforma sistemului monetar internaţional. Fără a menţiona expres yuanul chinez, el a criticat monedele subevaluate, deoarece nu va putea exista ordine în finanţel şi economia mondială atât timp cât va persista dezordinea monetară.
Preşedintele Sarkozy a propus o aliniere a regulilor prudenţiale ce guvernează băncile americane şi asiatice, la cele în vigoare în Uniunea Europeană. A cerut, de asemenea, o stabilizare a  preţurilor la materiile prime, considerând că aceasta este o condiţie pentru a combate foametea ce face ravagii în mari zone ale lumii.
După o reuniune cu uşile închise, din penultima zi a Forumului, a mai multor miniştri de finanţe şi bancheri, hotărâţi să evite o contraofensivă politică faţă de rolul pe care l-au jucat în criza financiară, s-a conturat concluzia conform căreia, în situaţia actuală a finanţelor lumii, a devenit imperios necesară o reformă şi o reglementare în domeniu. Mulţi dintre bancheri, reprezentaţi de nume mari, reprezentanţi ai Bank of America, HSBC Holdings, Standard Chartered si JPMorgan Chase, printre alţii, au pledat împotriva instituirii de noi reglementări bancare doar la nivel naţional sau european şi au cerut ca, în cazul în care se ia o decizie în acest sens, ea să fie luată în cadrul G20, pentru a se evita situaţii în care, atunci când o piaţă financiară devine prea restrictivă, altele să poată profita. Participanţii la această reuniune nu au abordat, însă, problema constituirii unui fond, sub formă de asigurare, la nivel mondial, care să facă în aşa fel, încât, pe viitor, băncile să fie cele care vor plăti pentru eventualele greşeli şi nu contribuabilii. 
"Ştim cu toţii că trebuie făcut ceva pentru a restabili încrederea în perspectivele economice, a declarat cu acest prilej, Joseph Ackerman, şeful Deutsche Bank, dar este obligatorie o armonizare la nivel mondial a reglementărilor în domeniile bancar şi fiscal ‘’. 
Unul dintre punctele de discuţii fiind băncile considerate prea mari pentru a intra în faliment, Mario Draghi, guvernatorul Băncii Centrale a Italiei şi preşedintele Consiliului de stabilitate financiară (FSB), a declarat că susţinătorii unei reglări a industriei financiare se concentrează, acum, asupra ideii unei autorităţi sau agenţii centrale care să aibă puterea, fondurile, bugetul şi competenţa de a gestiona corect un faliment bancar şi se gândesc la soluţii cu privire la un contingent de capitaluri pentru instituţiile financiare considerate “too big to fail”, a căror importanţă face ca ele să nu trebuiască să falimenteze. 
Potrivit lui Bod Diamond, preşedintele Barclays, s-a căzut de acord în privinţa unei taxe suplimentare impuse băncilor, ceea ce ar însemna ca acestea să contribuie, cu sute de miliarde de dolari, la bugetele statului, pe o perioadă de mai mulţi ani. "Cred că fiecare ţară din G20 ar trebui să aibă un fel de sistem de asigurare, care ar putea acoperi costurile unui eventual faliment masiv în viitor", a spus Diamond
.

Alţi participanţi s-au arătat sceptici în privinţa unui organism transnaţional, considerând că va încălca suveranitatea ţărilor.
Barney Frank, preşedintele Comisiei pentru serviciile financiare a Camerei Reprezentanţilor din SUA, a constatat că bancherii au înţeles necesitatea unor reglementări şi a precizat că, în  mod cert, în Statele Unite "va fi introdus un sistem de reguli dur şi rezonabil"
. Fiind însărcinat să conducă un proiect de lege pentru impunerea controalelor pe Wall Street, el a declarat că: “Nimeni dintre participanţi nu s-a ridicat să spună nu ne impuneţi nici un control, pentru că ar fi o pierdere de timp. Toţi înţeleg că vine vremea reglementării “.
  

Larry Summers, principalul consilier pe probleme economice al lui Barack Obama, şi Dominique Strauss-Kahn, şeful FMI,  amândoi au prognozat revenirea  creşterii, mai rapid decât se aşteaptă, dar că este important să se găsească o reechilibrare între ţările exportatoare şi ţările importatoare.

Summers a ţinut, însă, să sublinieze preţul mare plătit de şomeri : “Ceea ce se întâmplă, acum, în Statele Unite, este o relansare economică statistică şi o recesiune umană. Un american din cinci, între 20 şi 54 de ani, nu are loc de muncă, situaţie fără precedent”
. Consilierul de la Casa Albă şi-a arătat îngrijorarea ca şomajul să nu devină structural şi să lovească din ce în ce mai mult clasa de mijloc. Pentru el, discuţiile  în cadrul acestei reuniuni au fost puternice, constructive  şi au contribuit la înţelegerea situaţiei.
Din păcate, în absenţa unui acord unanim şi definitiv asupra problemelor abordate, reuniunea respectivă nu s-a terminat cu o decizie fermă.

Şomajul a constituit unul din subiectele abordate la această reuniune a Forumului.  Această preocupare este motivată şi de Raportul asupra forţei de muncă întocmit de Comisia Europeană, în decembrie 2009, din care reiese că situaţia şomajului, în cele 27 de state membre, se va agrava, în 2010, cu un maxim de 10,3% din cele 28 de milioane de europeni, către sfârşitul acestui an, iar semnele unei reveniri ar putea să apară abia începând cu 2011.
Apărut în ziua deschiderii lucrărilor Forumului de la Davos, care a reunit reprezentanţii de frunte ai elitei economice şi politice, acest raport a fost adus la cunoştinţa celor aproximativ 1200 de şefi de întreprinderi din 52 de ţări.  Rezultatul arată că 39% dintre aceştia vor să-şi crească efectivele de angajaţi, în 2010, în timp ce 25% au în vedere o reducere, de două ori mai mică, însă, decât în 2009.
“Anul trecut eram, într-adevăr, în criză. Acum preşedinţii societăţilor sunt mult mai optimişti, chiar dacă persistă o anumită prudenţă. Gradul de îngrijorare depinde de loc. Preşedinţii din ţările în dezvoltare sunt mult mai încrezători decât ceilalţi”
, a explicat Dennis Nally, preşedintele grupului de consultanţi la nivel mondial. 
Pentru a face faţă crizei, UE dezvoltă o nouă strategie a pieţei muncii pentru viitorii 10 ani. Chiar dacă proiectele de creare a locurilor de muncă se înmulţesc numeric, ele sunt, totuşi, puţine şi sunt concentrate mai ales asupra pieţelor emergente, unde relansarea economică este mai importantă şi salariile sunt mai scăzute. Speranţele de creştere în lumea dezvoltată rămân mai rezervate, după cum reiese dintr-o anchetă efectuată de PricewaterhouseCoopers (PwC)
.

Pieţele au fost consolidate cu 5 miliarde de dolari, bani ieftini, destinaţi salvării economiei mondiale. În timp ce guvernanţii şi băncile centrale pregătesc noi strategii de ieşire din criză, numeroşi şefi de întreprinderi resimt doar o slabă relansare. De aceea ei au slăbit presiunile în privinţa disponibilizării, dar sunt încă reticenţi în a angaja dincolo de minimul necesar, pentru a putea face faţă unei creşteri timide a activităţii. Şefii de întreprinderi care angajează, îşi măresc efectivele cu 5%, sau chiar cu mai puţin.                                    
Conform anchetei PwC, situaţia este mai bună decât anul trecut. Per total, 82% dintre şefii de întreprinderi din întreaga lume sunt încrezători în perspectivele încasărilor din acest an, 64% mai încrezători decât în 2009, 31% sunt foarte încrezători, iar 10% mai încrezători
. 
Accenture, o firmă rivală a PwC, prezintă o situaţie similară, cu întreprinderi mai puţin afectate, dar adaugă că aşteptările pieţei bursiere au fost foarte optimiste, în raport cu ceea ce se întâmpla, în realitate, în consiliile de administraţie. De asemenea, apreciază că toate firmele încearcă să iasă din cercul vicios al acestei crize, dar s-a creat, concomitent, o lume cu mai multe viteze. Întreprinderile care aproape au scăpat  din criză, caută acum oportunităţi pentru a-şi depăşi rivalii.

În perioada de desfăşurare a reuniunii de la Davos, au fost organizate discuţii Sud-Sud, o reuniune a ţărilor africane, o alta care a reunit ţările în dezvoltare membre ale Organizaţiei Mondiale a Comerţului (OMC) şi o a treia, la care au participat  ţările emergente (Brazilia, Rusia, India şi China), pentru a analiza noile reguli care trebuie să reglementeze schimburile comerciale mondiale, în urma crizei, adică o orientare mai vădită către ţările africane, a Americii de Sud şi a ţărilor arabe. Pascal Lamy, directorul general al OMC a anunţat că Brazilia a propus ca liderii mondiali să se întâlnească pentru a da un ultim impuls negocierilor de la Doha, referitor la liberalizarea comerţului aflat, în prezent, în impas.

O   noutate, la acest Forum, a fost constatarea că una din consecinţele crizei economice şi financiare mondiale este deplasarea puterii economice de la Vest spre Asia. Hirotaka Takeuchi, economist, profesor la Universitatea Hitotsubashi  din Japonia, prezent la Davos, a confirmat această evoluţie, apreciind că punctul principal se află acum în Asia. Oferind detalii, el a relevat faptul că volumul comerţului Japoniei cu China a atins 48,5 la sută, realitate care  se va perpetua şi în viitor, nu doar cu China, ci şi cu India. Dat fiind că, în zona Asiei, ca şi în America Latină, au apărut ţări emergente cu programe şi ritmuri înalte de dezvoltare, analiştii economici, prezenţi la Davos, au recunoscut rolul pe care aceste ţări îl pot juca în relansarea economică, la nivel mondial. Ele sunt deţinătoare de resurse, în primul rând China, şi oferă condiţii optime pentru investiţii. În plus, Gerard Lyons, economist la Standard Chartered Bank, a făcut precizarea că mâna de lucru ieftină se găseşte   la Est şi nu în Vest
.  

La această ediţie a Forumului Economic Mondial s-a făcut remarcată inversarea rolului între ţările emergente şi ţările avansate. Timpurile în care conducătorii ţărilor emergente veneau la Davos pentru a căuta investitori, supunându-se normelor occidentale ale capitalismului, par îndepărtate. Simţindu-se puternici prin succesul lor de a fi rezistat crizei, acum nu mai au niciun complex. 
Li Keqiang, vicepremierul Chinei, a explicat cum a putut ţara sa să obţină un deficit public mai mic de 3% din PIB, în pofida unui plan de relansare cvasi sovietic. Directorul general al ONG-ului Human Rights Watch, Kenneth Roth, s-a arătat îngrijorat de faptul că această ţară comunistă ar putea fi percepută ca model de dezvoltare, în absenţa liberalismului politic.  
India, al cărei sistem bancar a rămas mult în urmă, a fost, de asemenea, foarte puţin afectată de criza financiară. Montek Ahluwalia, responsabil al Comisiei de Planificare din această ţară, a declarat că, după o cădere la 7%, în 2008 şi 2009, ritmul de creştere va ajunge rapid la 9%, în acest an. Pentru aceasta, el contează pe o relansare a investiţiilor în infrastructură, de care ţara sa are nevoie stringentă, independent de conjunctura mondială. 

Este o realitate faptul că singurele burse care au reuşit să urce încă de la începutul anului 2009, au fost  cele din ţările în curs de dezvoltare sau emergente, precum cele din China sau Tunisia. Dintre cei 15 indicativi bursieri care au înregistrat creşteri, în 2009, doar unul este dintr-o ţară dezvoltată, Suedia. Creşterea burselor de pe pieţele emergente, în timpul primei recesiuni de la al Doilea Război Mondial, a reprezentat o surpriză pentru analişti, având în vedere că aceste economii au suferit mai mult decât Statele Unite, sau ţările din estul Europei.

Prezent la Davos, în dubla sa calitate de preşedinte al Coreii de Sud şi de preşedinte al G20 pentru anul 2010, Lee Myung-bak, s-a arătat entuziasmat de acest nou rol care îl situează în centrul guvernării internaţionale. Reuniunea G20 din acest an, care va avea loc la Seul, în noiembrie, va coincide cu summit-ul întreprinderilor private, organizat de Lee Myung-bak, o excelentă vitrină comercială pentru ţara sa, care s-a lansat, cu tot elanul, în creşterea verde.

Comparativ cu aceste ţări, occidentalii s-au dovedit mai puţin entuziaşti. Lawrence Summers, principalul consilier economic al lui  Barack Obama s-a referit la o cifră de creştere de 5,7%, în trimestrul patru 2009, în Statele Unite.
 Problemele deficitelor bugetare ale unor state, în ciuda semnelor evidente de relansare economică, au constituit una dintre temele amplu dezbătute în plen şi în grupurile de lucru.

Statele Unite şi Europa  îşi văd, de altfel, creşterea economică influenţată negativ, în continuare, de creşterea deficitelor lor publice, acesta fiind preţul pe care trebuie să-l plătească pentru a evita ca recesiunea să se transforme în depresie. Dominique Strauss-Kahn, directorul Fondului Monetar Internaţional, a avertizat că, mai devreme sau mai târziu, va trebui rezolvată problema bugetară, restabilirea finanţelor publice constituind una din principalele probleme ale economiei mondiale. Statele cu deficite bugetare mari se vor confrunta cu această povară încă cinci, şase şi chiar şapte ani de acum încolo, în funcţie de ţară. Îndatorarea a fost determinată de nevoia statelor de a ieşi din recesiune, dar acum trebuie să se revină asupra măsurilor excepţionale şi costisitoare la care s-a recurs. Este, în opinia lui Strauss-Kahn, un proces delicat, deoarece, în cazul în care are loc prea rapid, poate arunca economia, din nou, în recesiune. 
Kenneth Rogoff, fost economist-şef la FMI, în prezent profesor la Universitatea Harvard, prezent la Davos, a precizat că multe din  ţările din Europa, care au luat împrumuturi de la Fondul Monetar Internaţional, nu fac decât să amâne inevitabilul, adică intrarea în incapacitate de plată. Nu toate ţările care au luat împrumut, vor face faţă acestei provocări. În opinia lui Kenneth Rogoff, va fi dificil să fie salvată fiecare ţară care a primit ajutor, având în vedere că deficitele bugetare ale acestor ţări sunt mult prea ridicate. De altfel, el a susţinut că Europa de Est ar putea fi nevoită să facă faţă unei noi crize bancare, urmată de o criză fiscală, mai ales în ţările care au o puternică prezenţă bancară în regiune. Nu doar estul Europei este în pericol. Potrivit economiştilor prezenţi la Forumul Economic Mondial din Davos, datoriile guvernamentale şi cele ale consumatorilor din SUA şi Europa vor atârna foarte greu în următorii ani, lăsând rolul de motor de creştere ţărilor care se dezvoltă rapid. 

Adevărul este că Europa s-a dovedit a fi cea mai mult afectată de criză şi încă nu s-au găsit soluţii pentru a se crea noi locuri de muncă şi, aşa cum a rostit de la tribuna Forumului patronul unei multinaţionale elveţiene, când şomajul în Spania afectează 20%  din populaţie, pericolul căderii în populism este mare
. 
Populismul este unul dintre cuvintele cheie care au fost repetate în  şedinţele din cadrul reuniunii. Aşa au înţeles să stigmatizeze bancherii proiectele de reglementare financiară a lui Barak Obama. 

La rândul lor, asiaticii asimilează populismul protecţionismului. Ei sunt  atât de neliniştiţi din cauza atitudinii guvernanţilor occidentali, încât nu pot rămâne nepăsători. Zhu Min, vice-guvernatorul Băncii populare din China, şi-a arătat îngrijorarea faţă de fenomenul “relansării autoritare” care obligă băncile să împrumute, iar întreprinderile să investească, întrebându-se până unde se poate ajunge şi a dat de exemplu China care, în 2009, şi-a crescut investiţiile cu 30%, producţia industrială cu 22%, creând supracapacităţi considerabile, în raport cu consumul mondial, mai ales al oţelului.

Dominique Strauss-Kahn, directorul general al FMI, şi-a arătat, de altfel, propria îngrijorare faţă de dezechilibrele economice ale planetei.

Chiar înainte de deschiderea reuniunii Forumului Economic Mondial din Davos, câţiva dintre cei mai importanţi oameni de afaceri şi economişti din lume, printre care miliardarul George Soros, câştigatorul premiului Nobel pentru economie, Joseph Stiglitz, şi "Dr. Doom", Nouriel Roubini, avertizau că redresarea economică va fi mult mai slabă decât anticipează jucătorii din pieţele financiare. 

Pe de altă parte, investitorii sunt determinaţi să le demonstreze că nu au dreptate. Astfel, indicele bursier MSCI World Index
 a crescut cu 67 de procente, din luna martie 2009, pe măsură ce managerii companiilor de investiţii, cum ar fi BlackRock, cel mai mare manager de active din lume, pariază pe o revenire puternică a pieţelor. Însă Roubini Global Economics, compania de analiză financiară şi estimări, înfiinţată de Nouriel Roubini, susţine că dolarul va continua să scadă, iar în a doua jumatate a anului 2010 se va observa o încetinire a ritmului de redresare economică în Statele Unite, Europa şi Japonia. În opinia lui Roubini: "Ar putea fi începutul unei corecţii a pieţei, iar schimbările macroeconomice îi vor prinde pe toţi pe picior greşit"
.
Davos, ediţia din 2010, a reunit în jurul mesei interese total diferite. Pe de o parte, au fost cei care vor să-şi sporească profiturile, să încheie noi contracte şi să câştige noi pieţe. Pe de altă parte, au fost statele care încearcă, fără prea mult succes şi fără eforturi concertate, să asigure puţină ordine, să fixeze reguli şi să pună nişte limite. Fakhri Al-Fiqi, profesor de economie la Facultatea de ştiinţe economice şi politice a Universităţii  din Cairo,  a comparat cele petrecute la Davos, cu o situaţie în care li s-ar cere poliţiştilor şi hoţilor să respecte aceleaşi reguli ale jocului.

Cel de-al 40-lea Forum de la Davos s-a încheiat într-o ambianţă deloc entuziastă, dat fiind că, deşi relansarea economică a demarat, unele probleme apărute ca urmare a crizei financiare, inclusiv cele bugetare, cu care se confruntă unele state, suscită în continuare nelinişte.
FORUMULUI SOCIAL MONDIAL DE LA PORTO ALEGRE

Odată cu cea de a 40-a ediţie a Forumului Economic Mondial de la Davos,  a avut loc şi a 10-a reuniune a Forumului Social Mondial, în sudul Braziliei. Forumul Social Mondial a luat fiinţă în momentul în care nimeni nu credea că este posibilă apariţia unor alternative la modelul capitalist. Francisco Whitaker, arhitect brazilian din Sao Paulo,  l-a constituit la doi ani după violentele manifestări organizate împotriva reuniunii Organizaţiei Mondiale a Comerţului din 1999, de la Seattle. De atunci, câte 20.000, 30.000 de militanţi, printre care personalităţi din diferite medii, ONG-uri, reprezentanţi ai cultelor şi simpli cetăţeni participă, la Porto Alegre, la această manifestare anuală, care a prilejuit sute de evenimente, conferinţe, dezbateri şi tot felul de întâlniri, în replică la summitul şefilor de stat şi al multinaţionalelor din staţiunea elveţiană.
 În acest an, dezbaterile şi mitingurile nu s-au mai ţinut într-un singur loc, ci s-au descentralizat. Antiglobaliştii şi-au dat întâlnire în mai multe puncte de pe glob, în manifestări care nu au depăşit 1000 de militanţi. Porto Alegre a rămas, însă, locul principal în care trebuiau separate guvernele de cercurile economice şi dezbătute schimbările ce se impun, în urma crizei economice globale şi a  eşecului summitului de la Copenhaga.

Fondat de adversarii globalizării, Forumul Social Mondial a ajuns, în cele din urmă, să admită că mondializarea este un proces ireversibil. Din acest motiv,  în 10 ani de existenţă, Forumul înfiinţat de Francisco Whitaker, a trecut de la poziţiile radicaliste la  căutarea modalităţilor de a face mai suportabilă, mai umană, mai socială, globalizarea. În opinia lui Adil Najam, directorul unui centru de studiu al viitorului, de la Universitatea din Boston, începe să se contureze idealul unei noi conştiinţe globale: ”Dacă e să se schimbe ceva, dacă vrem să ne salvăm, avem nevoie de o conştiinţă globală, trebuie să admitem că suntem cetăţeni ai acestei planete, cred că tocmai consumatorii deţin un rol foarte mare în acest proces, fiindcă economia mondială se sprijină pe consumatori şi consum iar aceştia pot exercita o presiune mai mare şi benefică  asupra producătorilor decât o pot face guvernele”
. 
Şi Forumul Economic de la Davos, de altfel, determinat de cauzele şi efectele recentei crize financiare, s-a văzut pus în situaţia de a admite că globalizarea nu poate fi lăsată pur şi simplu la discreţia economiei, a liberalismului pieţei. De altfel, deviza Forumului Economic din acest an are o rezonanţă programatică. Însuşi fondatorul  şi preşedintele Forumului de la Davos, Klaus Schwab, a  declarat :„Astăzi  ne confruntăm cu o lume globalizată, ceea ce înseamnă că şi problemele au o dimensiune globală. De aceea, trebuie să învăţăm  cum să trăim în această nouă formă de comunitate. În urmă cu 40 de ani, la Davos, se discutau problemele instituţiilor şi întreprinzătorilor naţionali. Astăzi, Davos este locul de unde lumea este privită ca un tot”
.
Având obiective total diferite, în faţa recentei crize financiare şi economice, încă nedepăşită complet, ambele forumuri şi-au pus, de această dată, cam aceleaşi întrebări: care va fi destinul economiei în secolul al XXI-lea, cum pot lua statele naţionale decizii într-o lume globalizată şi care sunt valorile după care se orientează omenirea în următorul veac, ceea ce le conferă, în mod paradoxal, o platformă comună în căutarea soluţiilor. Cu o singură diferenţă, la Porto Alegre propunerile au fost susţinute în unanimitate.
În prezenţa preşedintelui Braziliei, Lula da Silva, cea mai mare parte a dezbaterilor de la Porto Alegre a fost consacrată „post-capitalismului”. Antiglobaliştii au vorbit despre măsuri anti-Davos, pentru o lume mai bună: o taxă pe tranzacţiile financiare internaţionale reportată ţărilor sărace, eliminarea datoriei lumii a treia, un comerţ echitabil şi o economie solidară. Dezbaterile antiglobaliştilor, venind din partea unor categorii sociale şi interese aparent diferite,  nu s-au purtat, anul acesta, sub un anumit slogan. „Haiti are nevoie de hrană, nu de arme”, „Solidaritate cu Cuba”, „Legalizarea drogurilor” şi „Economie solidară” sunt sloganuri care au reunit dezideratele antiglobaliştilor, o lume mai dreaptă şi opoziţia făţişă faţă de capitalismul neoliberal.  
Mamdouh Habachi, activist prezent la precedentele ediţii ale Forumului şi membru al Consiliului Centrului Arab şi African de Cercetări, anul acesta nu s-a numărat printre participanţi, dar a apreciat că acest forum are nevoie de un suflu nou, pentru că, aşa, nu mai poate rezista. În opinia sa
, actuala provocare a Forumului Social Mondial nu mai este, în mod special, lupta împotriva neoliberalismului, ci lupta împotriva capitalismului, în general. Acum, în urma compromiterii neoliberalismului, antiglobaliştii se află în faţa situaţiei de a lua noi decizii, de a corela între ele problemele existente, cele sociale, de mediu şi economice, pentru a reuni şi reanima ONG-urile şi mişcările care formează forumul.
În timp ce Forumul de la Davos a fost intens mediatizat, despre cel de la Porto Alegre abia dacă s-a amintit. Aceste aspecte nu i-au scăpat fondatorului Francisco Whitaker, care, la cei 78 de ani ai săi, animat de dorinţa arzătoare de a schimba lumea, de a mobiliza bărbaţi, femei şi mişcări sociale de pe întreaga planetă, a început  deja munca de consolidare a acestei organizaţii.  El nu face abstracţie nici de întrebările cărora trebuie să le dea răspuns şi nici de dubiile pe care le are, dar este preocupat de faptul că această mişcare pe care a fondat-o, cu 10 ani în urmă, pentru a se opune forumului de la Davos, are în prezent o problemă de comunicare, atât ca formă cât şi în ceea ce priveşte conţinutul acesteia. Forumul trebuie să-şi precizeze identitatea, în condiţiile în care nu poate şi nu vrea să impună nimic membrilor săi. Şi asta trebuie să se întâmple foarte repede. 
Forumul din 2010, de la Porto Alegre a ezitat tot timpul între un format mondial şi unul regional, ajungând pe punctul de a semăna confuzie printre militanţi şi jurnalişti. Au existat numeroase critici la adresa forumului din acest an. Hugo, un participant uruguayan, specialist în probleme de mediu, participant încă de la prima ediţie, a arătat că, în cursul primilor ani, Forumul Social Mondial constituia prin el însuşi un eveniment, o proclamaţie evidentă ale cărei sloganuri luau naştere şi se impuneau în mod firesc. Chiar dacă cineva nu împărtăşea părerea generală, era suficient să i se explice obiectivele organizaţiei pentru a i se alătura. Rememorarea tuturor experienţelor, luptelor, eşecurilor şi rezultatelor era suficientă pentru ca membrii Forumului să se facă înţeleşi şi să-şi precizeze poziţia. Atunci, publicul şi jurnaliştii nu trebuiau decât să-şi aleagă informaţiile, pentru că Forumul reprezenta, cu adevărat, o altă lume posibilă. Acum, lucrurile au devenit mai puţin clare. Cu excepţia preşedintelui brazilian, Lula da Silva, a cărui participare a intrat în tradiţie, oamenii politici nu mai participă la acest eveniment, pentru că au luat deja cunoştinţă de ideile care se dezbat aici, fie pentru a le susţine, fie pentru a le răstălmăci, fiecare în felul său. Oricum, interesul pentru această tribună a scăzut semnificativ.
 Lipsa de rigoare a lucrărilor forumului a reieşit din faptul că, înainte de încheiere reuniunii, seminarul destinat concluziilor, şedinţă care trebuia să prezinte liniile directoare pentru viitor, s-a transformat într-o serie de propuneri disparate, venite dintr-o sală arhiplină, revenind câte trei minute pentru fiecare persoană care a vrut să-şi prezinte ideile. Pe de o parte, cei mai mulţi vorbitori şi-au prezentat doar problemele proprii, pe de altă parte, aceste intervenţii nu difereau aproape de loc de cele ţinute în primii ani ai Forumului, fără nimic nou şi cu aceleaşi condamnări ale capitalismului, în faţa unui auditoriu care le cunoştea deja.
 La Porto Alegre s-a vorbit şi a fost descrisă, pentru prima dată, criza care a venit, deşi, pe atunci, nimeni nu a dat crezare, iar acum, fondatorul Forumului Social asistă la năruirea acestei reuşite din cauza sistemului mondializat care s-a străduit insistent să banalizeze cea mai mare parte a impulsurilor revoluţionare realizate în primele reuniuni ale forumurilor, fie că erau organizate la nivel mondial, ca la Porto Alegre, Nairobi sau Bombay, fie regionale sau locale. Cei prezenţi la Forumul Social Mondial în 2010, nu au lăsat impresia că-şi dau seama de această realitate, posibil şi din cauza reînnoirii rapide a generaţiilor de participanţi. 
Candido Grzybowski, sociolog brazilian, cofondator al Forumului Social, în 2001, care a încurajat dezbaterile asupra viitorului organizaţiei, a admis că toate criticile şi analizele membrilor Forumului au fost adeverite de criza care a pus în evidenţă multitudinea de soluţii prezentate, anul acesta, la Porto Alegre. Acest lucru nu a fost pus în adevărata sa lumină, pentru că antiglobaliştii au avut întotdeauna dificultăţi în modul de a depăşi sfera criticii economiei, a finanţelor şi a mondializării pieţelor, deoarece nu se pricep la aşa ceva. 
În „Spaţiul Forumul Social”, aşa cum îl denumeşte fondatorul său, Francisco Whitaker, criza în domeniul mediului a fost prea puţin dezbătută, deşi este considerată a fi tot o criză majoră, dar fără să se ajungă la a o corela cu preocupările anterioare ale antiglobaliştilor, care, înafară de reuniunea Forumului Mondial pentru Ştiinţă şi Democraţie, de la Belem, în 2009, nu au luat în seamă problemele ecologice. De ani de zile ei se străduiesc să realizeze o strânsă legătură între social, ecologie şi economie, în timp ce, la Copenhaga, ecologiştii au reuşit acest lucru şi au afirmat că bătălia pentru mediu nu cunoaşte nici o frontieră, fizică sau de altă natură, devenind astfel, noi sau noii antiglobalişti.  
Forumul Social Mondial a dovedit că rămâne o extraordinară sursă de idei pe care le-a oferit unor ţări care au traversat, astfel, mai uşor criza, chiar dacă nu a găsit încă modalitatea prin care se poate transforma într-o mişcare de sprijin  a guvernelor care împărtăşesc unele dintre valorile sale sociale şi economice. Şi la ediţia din acest an, au fost prezentate idei şi realizări, fără să fi fost evidenţiate toate experienţele sociale atât de reuşite şi fără să le fi concretizat în acţiuni politice. Cu toate acestea s-a dovedit că America Latină a devenit, poate, laboratorul unei alte lumi.           

REUNIUNEA INFORMALĂ A ŞEFILOR DE STAT ŞI DE GUVERN DIN STATELE MEMBRE ALE UNIUNII EUROPENE 
De la intrarea în vigoare a Tratatului de la Lisabona, conform prevederilor acestuia, preşedintele permanent al Consiliului European este cel care pregăteşte şi conduce reuniunile la nivel înalt. Reuniunea informală a şefilor de stat şi de guvern din statele membre ale Uniunii Europene din 11 februarie a.c., a fost  prima întâlnire de acest tip, organizată la iniţiativa preşedintelui Consiliului European, Herman Van Rompuy. 

Membrii Consiliului s-au concentrat, în special, pe relansarea economiilor statelor UE, afectate de criza economică şi financiară şi pe definirea liniilor generale ale noii Strategii post-Lisabona. Pe agenda reuniunii a mai figurat identificarea unor acţiuni viitoare după Conferinţa ONU de la Copenhaga privind schimbările climatice, precum şi situaţia din Haiti.
În plan economic, Consiliul European informal a analizat modul în care se va răspunde provocărilor pe termen scurt, necesitatea de a urmări modificările structurale necesare pentru a se garanta relansarea precum şi modalităţile de a  sprijini creşterea economică şi crearea de locuri de muncă.
 În opinia lui Herman Van Rompuy, Europa are un model social unic şi dacă se doreşte păstrarea acestui  mod de viaţă, va fi nevoie de un ritm accelerat al creşterii economice în Uniunea Europeană şi de menţinerea aceluiaşi nivel cu al  celor mai importante economii la nivel mondial. În anul 2000, Uniunea Europeană a lansat Strategia de la Lisabona pentru a deveni economia cea mai dinamică din lume, până în 2010. După cinci ani şi rezultate moderate, liderii europeni au relansat strategia, în martie 2005, punând şi mai mult accentul asupra creşterii şi ocupării forţei de muncă, cât şi asupra unei adaptări mai mari a statelor membre, prin intermediul unor planuri naţionale de acţiune.
Un nou proiect, numit „Europa 2020”, a fost supus dezbaterii de către Comisia Europeană, în noiembrie 2009, punând accentul asupra creşterii verzi şi a ocupării forţei de muncă prin inovaţie. Rezultatul dezbaterii a reunit 1500 de propuneri. Ele au scos în evidenţă preocupările asupra crizei forţei de muncă, care impune, fără întârziere, necesitatea unei foi de parcurs detaliate.
În cadrul Consiliului European din 11 februarie a.c., Herman Van Rompuy a declarat că această instituţie doreşte să preia conducerea în strategia economică a UE. A fost prezentat liderilor europeni un document  redactat de echipa lui Herman Van Rompuy, prin care preşedintele Consiliului UE a propus recompensarea guvernelor europene prin finanţări suplimentare şi împrumuturi pentru a-şi susţine eforturile depuse la nivel naţional, în cazul în care acestea îşi menţin angajamentele luate în cadrul noii strategii „Europa 2020”. Herman Van Rompuy doreşte ca obiectivele referitoare la cheltuielile în domeniul cercetării şi dezvoltării, la rata de participare pe pieţele muncii, la învăţământul superior şi reducerea sărăciei la care trebuie să adere guvernele, să fiecât mai bine structurate. 

Investiţiile în capitalul uman ar putea să corespundă în mod profitabil finanţărilor ce decurg din Programul cadru pentru cercetare sau al fondurilor structurale, aşa cum prevede documentul.

Herman Van Rompuy propune, de asemenea, ca împrumuturile Băncii Europene de Investiţii să fie folosite pentru încurajarea fondurilor structurale. Politica agricolă comună (PAC) şi politicile regionale ar putea să aducă, de asemenea, un avantaj în susţinerea unor astfel de reforme.

Ideea de a pune în aplicare sancţiuni, pentru statele membre care nu-şi vor respecta obiectivele, a fost abandonată. Lipsa constrângerii a stat la baza eşecului Strategiei de la Lisabona. Dar refuzul statelor membre de a li se impune ceva, cu orice preţ, obligă preşedinţia UE să-şi asume răspunderea documentului şi să se gândească la o „supraveghere” a punerii în aplicare a acestei strategii, ale cărei concluzii vor fi făcute publice. 
Statelor membre nu le va fi impusă nicio sancţiune. Preşedintele Consiliului UE preferă să menţină cele 27 state membre departe de orice risc, folosind evaluările ale căror rezultate vor fi făcute publice. Străduindu-se să înţeleagă punctele slabe pe care le-a avut Strategia de la Lisabona, Herman Van Rompuy doreşte ca, în „Europa 2020”, să existe un număr cât mai redus de linii directoare, un maxim de cinci obiective cu dată fixă şi o posibilitate de evaluare imediată. Evaluarea, efectuată de către partenerii din UE, ar putea să fie utilizată în scopul menţinerii presiunii asupra guvernelor statelor membre pentru ca acestea să-şi atingă obiectivele. Aceasta presupune să se constituie grupuri de ţări care să consulte, în mod regulat, progresele şi problemele în punerea în aplicare a reformelor de către partenerii lor. În cadrul evaluării efectuate de către partenerii din cadrul UE, statelor le vor fi atribuite puncte bune şi puncte rele, cu scopul de a nu se afla la dispoziţia voinţei şi preferinţelor fiecărei ţări din grupul de evaluatori.
Guvernele celor 27 vor trebui să se pună de acord asupra structurii noii strategii, în cadrul reuniunii Consiliului European din 25 şi 26 martie a.c. Obiectivele naţionale vor fi pregătite pentru întâlnirea Consiliului, din iulie a.c. Discuţiile asupra problemelor politice specifice, cum ar fi cercetarea şi dezvoltarea, sunt prevăzute pentru toamna acestui an, până atunci statele membre trebuind să-şi trimită programele de convergenţă şi de stabilitate.

Documentul prezentat face trimitere la proiectele de evaluare şi la constatările care vor fi făcute publice, cu scopul de a evita greşelile din Strategia de la Lisabona.
Tot în cadrul reuniunii convocate de către preşedintele Van Rompuy, şefii de stat şi de guvern din UE au emis o declaraţie, care evidenţiază atât responsabilitatea guvernului elen, cât şi solidaritatea UE. Liderii Uniunii au exprimat un angajament politic puternic de a acţiona în mod hotărât şi coordonat, dacă va fi cazul şi au invitat Consiliul Ecofin să adopte recomandări pentru Grecia, în cadrul reuniunii sale din 16 februarie la conferinţa de presă.

La numai două luni după Conferinţa de la Copenhaga, liderii europeni au analizat învăţămintele care trebuie trase în urma eforturilor depuse la nivel mondial şi mijloacele prin care pot fi impulsionate negocierile internaţionale privind lupta împotriva încălzirii globale. 
Bruxelles-ul s-a angajat să reducă unilateral emisiile  totale ale UE cu 20% până în 2020, în raport cu nivelul anului 1990 şi ar putea ajunge până la o reducere de 30%, dacă ţările cu emisii puternice de carbon ar accepta să-şi asume o parte din efortul comunitar colectiv. UE îşi menţine angajamentul făcut în domeniul obiectivelor de reducere a emisiilor de gaze cu efect de seră şi de limitare, cu două grade, a încălzirii climatice, în raport cu perioada pre-industrială. 
Version imprimable Envoyer par email a a              În cadrul Consiliului European, Uniunea şi statele sale membre au reacţionat prompt la situaţia creată ca urmare a cutremurului din Haiti, venind în sprijinul populaţiei locale, prin acordarea de ajutor umanitar victimelor catastrofei. Europa şi-a asumat, de asemenea, angajamentul de a contribui la restabilirea securităţii în această ţară.
Factorii de decizie la nivel european au analizat mijloacele la care poate recurge UE, după acordarea de ajutor de urgenţă, pentru a debloca fonduri suplimentare necesare sprijinirii procesului de reconstrucţie în Haiti. Aceştia au discutat, de asemenea, cu privire la propunerea de organizare, în viitorul apropiat, a unei alte conferinţe la nivel internaţional pentru a ajuta această ţară.

AGENDA FRANCO-GERMANĂ 2020
Voinţa Franţei şi a Germaniei de a deveni liderii UE este mai actuală ca oricând. În vederea întăririi cooperării între Franţa şi Germania, în cadrul Agendei franco-germane 2020, cancelarul Germaniei, Angela Merkel şi preşedintele Nicolas Sarkozy  au adoptat 80 de măsuri comune asupra „guvernării economice” a celor 27.

 Cei doi lideri au prezidat, la Paris, primul Consiliu al miniştrilor franco-germani, după instalarea noului guvern de la Berlin şi intrarea în vigoare a Tratatului de la Lisabona asupra instituţiilor europene. Acest Consiliu franco-german, care se ţine în principiu de două ori pe an, a fost pregătit de data aceasta de către miniştrii pentru afaceri europene, Pierre Lelouche şi Werner Hoyer, care au adresat celor doi lideri, la începutul acestui an, o scrisoare ce conţinea 40 de propuneri. Acestea s-au transformat în 80 de proiecte, constituind o foaie de parcurs pentru viitorii 10 ani. 
Germania a fost, în mod tradiţional, reticentă faţă de orice propunere în favoarea guvernării economice în sânul UE, nefiind dispusă, până de foarte de curând, să audă vorbindu-se despre aceasta. Între timp, însă, germanii şi-au schimbat poziţia.
De comun acord cu preşedinţia franceză, în opinia Angelei Merkel, Consiliul European ar putera fi conceput „ca o guvernare economică a statelor membre”, ceea ce constituie un pas înainte pentru propunerea de întărire a guvernării economice, susţinută cu tărie de Nicholas Sarkozy.
 Preşedinţia spaniolă a UE are o poziţie practic identică cu cea a administraţiei franceze asupra guvernării economice, considerând că acest subiect ar trebui să fie în centrul discuţiilor asupra proiectului menit să înlocuiască Strategia de la Lisabona, care se va încheia, în 2010. Noua strategie ar trebui să conţină cinci obiective care se vor concretiza, apoi, în maximum 23 de proiecte de directive.
Franţa şi Germania au avansat 80 de propuneri, care se vor a fi concrete, pentru dezvoltarea aceleiaşi viziuni asupra viitorului la orizontul lui 2020, un program de cooperare comun al ţărilor lor. Cele două ţări sunt dispuse să înfiinţeze un observator franco-german al situaţiei existente.
Propunerile franco-germane sunt repartizate în 6 domenii: economie, energie şi climă, cercetare, politică externă şi apărare, apropierea cetăţenilor şi cadrul instituţional.
Primul domeniu reprezintă urmărirea eforturilor comune pentru ieşirea din criză, reglementarea financiară internaţională şi stabilizarea finanţelor publice. Pentru aceasta, în vederea ieşirii din criză, cele două ţări doresc să întărească convergenţa analizelor economice şi cooperării între întreprinderile lor, cât şi între partenerii sociali.
În domeniul energiei şi climatului, Germania şi Franţa înţeleg să lucreze împreună la un acord mondial asupra luptei împotriva încălzirii climatice, la dezvoltarea energiilor regenerabile şi la reîntărirea securităţii energetice a Europei.  Parisul şi Berlinul vor, totodată, să înlesnească crearea unui standard european unic în domeniul vehiculelor electrice.

La capitolul creştere, inovaţie, cercetare, educaţie şi învăţământ superior, va fi încurajată cooperarea universitară şi cea în domeniul formării profesionale, iar numărul de studenţi şi de cercetători care beneficiază de programe de universitate franco-germane, va fi dublat până în 2020.

Parisul şi Berlinul vor lansa programe comune de cercetare, vor dezvolta cooperarea lor în domeniul spaţial şi vor face propuneri comune în favoarea unei politici agricole europene puternice.

În domeniul politicii externe, apărării, securităţii interne şi imigraţiei, ambii lideri au prezentat o iniţiativă comună pentru Orientul apropiat, o pregătire comună a marilor întâlniri internaţionale, cum ar fi reuniunile G20, precum şi o monitorizare a propunerilor preşedintelui rus Medveev, făcute europenilor. În opinia Angelei Merkel,  problema Europa-Rusia este fundamentală, considerând că trebuie să se pună capăt, odată pentru totdeauna, războiului rece. Franţa îşi menţine susţinerea faţă de candidatura Germaniei la un loc de membru permanent în Consiliul de securitate al ONU. Europa Centrală şi de Est capătă tot mai multă atractivitate pe harta politică a Europei, având posibilitatea ca, împreună cu acestea să schimbe arhitectura politică a continentului. În realizarea unei Europe a apărării, Germania şi Franţa doresc să se apropie cât mai mult de Polonia, care, în calitate de membră NATO şi UE, se află, din punct de vedere geografic, la intersecţia vectorilor strategici rus, german şi american.

În cadrul unui efort de apropiere a celor două societăţi civile, vor fi puse în aplicare: un regim matrimonial comun, un statut al stagiarului şi un voluntariat civic franco-german.

În domeniul cooperării instituţionale propuse, ministrul afacerilor europene din fiecare dintre cele două ţări, va putea vorbi în faţa Consiliului de miniştri al celeilalte ţări, în funcţie de subiectele la ordinea de zi.
La capitolul proiecte concrete se găsesc mai ales iniţiative, cum ar fi crearea unui centru franco-german de compensare pentru gaz, crearea unui manual şcolar comun despre Europa şi istoria construcţiei europene sau lansarea unui satelit comun pentru detectarea gazelor cu efect de seră.
La alte puncte din agendă, sunt repetate proiecte anunţate anterior, mai ales promisiunea de a face propuneri comune în vederea unui politici agricole şi alimentare puternice, sau sunt reluări ale programului prezentat de Franţa şi Germania, în 2003, la cea de-a 40-a aniversare a Tratatului de la Elysee.

Chiar dacă Germania părea, anul trecut, să nu acorde prea multă atenţie relansării relaţiei franco-germane, în prezent, există o voinţă reală, atât de o parte, cât şi de cealaltă, de a coopera în domeniile pe care le-au stabilit.

BULGARIA FACE PRIMII PAŞI CĂTRE ZONA EURO

În pofida temerilor autorităţilor naţionale că oficialii din zona euro i-ar putea bloca planurile de aderare, din cauza crizei deficitelor şi, nu în ultimul rând, din cauza situaţiei din Grecia,  Bulgaria îşi lansează candidatura pentru adoptarea euro. 

După cum a afirmat premierul bulgar, Boyko Borisov, Bulgaria nu se află în situaţia de a apela la ajutoare de la Fondul Monetar Internaţional sau de la alte instituţii, pentru limitarea deficitului său bugetar. Premierul Borisov consideră că principala prioritate de politică externă a guvernului său este aderarea la zona euro, întrucât totul este deja pregătit. Declaraţiile sale vin să  pună capăt speculaţiilor legate de momentul în care Bulgaria va candida oficial pentru intrarea în anticamera zonei euro, ERM-2, decizie care reprezintă, pentru această ţară, un test de stabilitate valutară, pe o perioadă de doi ani.

Aderarea propriu-zisă la zona euro va avea loc după o serie de teste ce vor verifica stabilitatea valutară, nivelul datoriei publice, dobânzile şi inflaţia şi, evident, după ce candidatura va fi aprobată de liderii guvernelor celorlalte ţări din zona euro şi de preşedintele Bancii Centrale Europene, Jean-Claude Trichet.

Prin performanţele obţinute în managementul economiei şi finanţelor, Bulgaria este considerată un model pentru alte ţări din Europa. De altfel, Ministerul bulgar de Finanţe va majora previziunile de creştere economică pentru acest an, de la o comprimare de 2% la o creştere de 0,2%.

După eforturile remarcabile depuse pentru a se ajunge în acest stadiu, temerile lui Boyko Borisov sunt legate, însă, de intensificarea crizei deficitelor din zona euro, care ar putea determina impunerea unor standarde mai înalte pentru ţările candidate şi s-ar putea repercuta asupra deciziilor referitoare la Bulgaria, în contextul în care unii oficiali sunt preocupaţi prioritar de consolidarea situaţiei ţărilor deja membre, decât de extinderea blocului.

GRECIA SE POATE BIZUI PE MEMBRII EUROGRUPULUI

 

 Statul elen  a primit un mesaj ferm din partea ţărilor din zona euro privind responsabilitatea de a-şi rezolva problemele financiare. Pe 15 februarie a.c., guvernul grec a fost obligat să se angajeze în faţa partenerilor săi din zona euro, ca, în termen de o lună, să propună noi reduceri ale cheltuielilor preconizate sau creşteri de impozite, dacă realizarea obiectivelor sale bugetare se va dovedi insuficientă. Reuniţi la Bruxelles, pe 16 februarie a.c., pentru a vota realegerea premierului luxemburghez, Jean-Claude Juncker, în funcţia de preşedinte al Eurogrupului, dar şi pentru a aborda subiecte fierbinţi, printre care şi  datoria publică a Greciei, miniştrii de finanţe din cadrul UE au confirmat această decizie.
După reuniunea Consiliului European din 11 februarie a.c., pieţele aşteptau ca cei 27 să precizeze modalităţile practice ale unei eventuale susţineri a Greciei. În tot acest timp, presiunea asupra Greciei, a cărei recesiune s-a agravat în trimestrul IV 2009, a rămas constantă.

Oficial, cei 27 speră ca efectele conjugate ale presiunilor politice şi ale planului grec de austeritate, să conducă la liniştirea spiritelor pe pieţele financiare. Există opinii ale unor miniştri de finanţe care cred că această conjunctură va forţa rapid Grecia să anunţe noile măsuri pe care le-a luat, iar pe europeni să-şi precizeze intenţiile lor.

Grecia, care a înregistrat anul trecut un deficit bugetar de 12,7%, iar datoria publică a depăşit 120% din PIB, va trebui să facă faţă, în martie şi aprilie, la două scadenţe de refinanţare a datoriilor, pentru o sumă totală mai mare de 8 miliarde euro. Convingerea lui Jean-Claude Juncker este că măsurile suplimentare care se impun în Grecia ar trebui să fie pregătite de către Eurogrup şi decise cu majoritate calificată, fără participarea Greciei. Printre acestea, el a sugerat reduceri de cheltuieli deja hotărâte, creşteri de TVA şi o ridicare a nivelului taxelor asupra produselor de lux şi la energie.

Comisia Europeană, împreună cu Banca Centrală Europeană, va fi însărcinată să facă o primă evaluare a situaţiei înaintea următoarei reuniuni a miniştrilor de finanţe la jumătatea lui martie a.c. Europenii speră, totodată, să folosească acest termen pentru a-şi definitiva răspunsul. 
Miniştrii de finanţe ai celor 16 rămân pe poziţii puternic divizate asupra modalităţilor de acordare a unui ajutor, care ar putea consta în împrumuturi şi garanţii, fiind avansată suma de  20-25 miliarde euro, contribuţia fiecărei ţări urmând să fie calculată în funcţie de proporţia capitalului deţinut în cadrul Băncii Centrale Europene (BCE), partea Germaniei, de exemplu, ridicându-se la 4 sau 5 miliarde euro, suma urmând să fie garantată de banca publică KfW. Până în prezent, însă,  guvernul condus de cancelarul Angela Merkel a respins apelurile cu privire la un ajutor financiar pentru Grecia, în pofida faptului că absenţa acestor ajutoare ar putea ameninţa stabilitatea euro. Autorităţile de la Berlin sunt de părere că indulgenţa faţă de Atena ar putea determina Grecia şi alte ţări să permită acumularea de datorii în cadrul zonei euro fără să ia măsuri suficiente pentru protejarea bugetelor lor. Autoritatea de supraveghere a sistemului financiar german, Bafin, consideră că problemele din Grecia ar putea provoca o reacţie în lanţ în alte ţări europene şi ar putea pune în dificultate sistemul financiar german.
Preşedintele Eurogrupului, chiar dacă a reamintit angajamentulul celor 27, de a lua, dacă va fi necesar, măsuri coordonate pentru garantarea stabilităţii zonei euro, nu a încercat să limiteze dezbaterea asupra necesităţii de a face publice sau nu detaliile unui eventual plan de susţinere a Greciei, considerând că nu este înţelept să fie discutate public eventualele instrumente de susţinere a Greciei. El a dat asigurări că, dacă acestea vor fi necesare, nu va trebui să existe niciun dubiu asupra voinţei celor 16 de a le folosi, avertizând că pieţele financiare se înşeală dacă se gândesc că pot distruge Grecia.
 Guvernul elen este hotărât să îmbunătăţească finanţele publice ale ţării. Ministrul grec al finanţelor, George Papaconstantinou, a arătat că efectul acestor instrumente ar fi readucerea calmului pe pieţele financiare. De asemenea, el a recunoscut că sarcina care îi revine guvernului său, reducerea deficitului bugetar sub plafonul de 3% din PIB, până în 2012, faţă de 12,7% în 2009, ar reuşi să schimbe situaţia, dar aceasta nu se poate face într-o singură zi.

 Fondul Monetar Internaţional este gata de a interveni dacă i se va cere, pentru a ajuta Grecia să facă faţă dificultăţilor sale bugetare. Directorul general al Fondului, Dominique Strauss-Kahn, se arată sceptic în faţa unui scenariu de faliment al Greciei. El apreciază că situaţia este foarte serioasă, că noul guvern grec este conştient de dificultăţile cu care se confruntă, dar are încredere că primul-ministru grec va lua măsurile atât de dificile şi necesare. Totodată, apreciază că ţările din zona euro, care au luat cunoştinţă de această situaţie, nu-şi pot permite să nu ajute Grecia, aşa că autorităţile de la Atena pot conta pe sprijinul celorlalţi membri ai zonei.

Directorul general al FMI apreciază că ţările trebuie de acum înainte să pună accentul asupra politicilor de susţinere a ocupării forţei de muncă pentru reducerea şomajului care a crescut puternic odată cu criza economică. Criza nu poate fi considerată ca încheiată, atât timp cât şomajul încă persistă. Pentru moment, Dominique Strauss-Kahn apreciază că accentul trebuie să fie pus pe politicile de  ocupare a forţei de muncă. Măsurile de susţinere, cum este cazul Greciei, sunt măsuri pe termen scurt. Pe termen mediu şi lung trebuie să fie puse în aplicare programe de reducere a deficitelor publice. Deci, măsurilor pentru reducerea şomajului trebuie să le urmeze, în anii care vin, măsuri pentru reducerea datoriei externe. Nu este vorba de o reducere imediată, dar statele trebuie să anunţe politicile pe care le vor lua, în viitor.  

PARLAMENTUL EUROPEAN RESPINGE ACORDUL SWIFT
În iulie 2009, a devenit public faptul că, în urma schimbării structurii companiei SWIFT, care se ocupă de fluxurile financiare a peste 8.000 de bănci din întreaga lume, urmează a fi negociat un nou acord. Compania a creat un nou centru de stocare a datelor europene în Elveţia, ceea ce însemna că  datele europene vor fi stocate în Europa. Până la momentul respectiv, datele se aflau pe un server aflat în Statele Unite. Noua situaţie a necesitat negocierea unui nou acord între Comisie, Consiliu pe de o parte şi Statele Unite, pe de alta.
Într-o rezoluţie adoptată, în septembrie 2009, deputaţii europeni au reafirmat că datele transferate către SUA trebuie procesate doar în scopul combaterii terorismului, iar stocarea datelor cu caracter personal nu trebuie să fie disproporţionată în raport cu obiectivul pentru care aceste date au fost transferate şi ulterior procesate. Ei au subliniat, totodată, faptul că este necesară atingerea unui echilibru între măsurile de securitate şi protecţia libertăţilor civile şi a drepturilor fundamentale. Atât companiilor cât şi cetăţenilor din UE trebuie să li se garanteze un nivel adecvat al dreptului la apărare. Concomitent, trebuie creat un mecanism al căii judiciare de atac ca şi procedurile aplicabile în privinţa datelor deţinute în UE, printre care şi dreptul la despăgubiri, în cazul prelucrării ilegale a datelor cu caracter personal. Washingtonul consideră Acordul SWIFT ca o piesă importantă în dispozitivul luptei sale împotriva terorismului.
Comisarul pentru Afaceri interne, Cecilia Malmström, a estimat că Acordul SWIFT nu este favorabil numai pentru SUA, ci şi statelor europene şi a arătat că raportul întocmit la solicitarea Comisiei, de către fostul judecător francez, specializat în combaterea terorismului, Jean-Louis Bruguière şi înalt reprezentant european în SUA, în materie de combatere a finanţării terorismului, confirmă că Programul de urmărire a finanţărilor în scopuri teroriste (TFTP) este foarte important pentru furnizarea informaţiilor utile în contextul luptei împotriva terorismului. Ea a considerat că o respingere a acordului de către Parlament ar reprezenta un atentat serios la securitatea cetăţenilor europeni.

Preşedintele în exerciţiu al Consiliului, Alfredo Pérez Rubalcaba, a arătat că Programul de urmărire a finanţărilor în scopuri teroriste este un instrument de mare valoare, care a permis împiedicarea unor tentative de atacuri teroriste. În opinia sa, textul acordului furnizează garanţii suficiente pentru protecţia datelor şi a arătat că doreşte ca Parlamentul şi Consiliul să lucreze asupra unui acord interinstituţional pentru un acces mai uşor al deputaţilor la documentele clasificate. 
De la intrarea în vigoare a Tratatului de la Lisabona, toate acordurile internaţionale au nevoie, în mod obligatoriu, de avizul Parlamentului European. Consiliul nu putea să treacă peste controlul democratic al Parlamentului European asupra unui acord internaţional. 
Majoritatea eurodeputaţilor şi-au exprimat, însă, îngrijorarea faţă de lipsa protecţiei datelor personale şi de căile de atac din acordul interimar privind transferul de date către Statele Unite, prin reţeaua SWIFT. Necesitatea cooperării cu Statele Unite poate fi concepută, în opinia acestora, numai de pe picior de egalitate, condiţie pe care acest acord nu o îndeplinea, el neprevăzând, de exemplu, nicio clauză de reciprocitate. Ei au apreciat că UE continuă să-şi externalizeze serviciile de securitate în SUA, fără să existe o reciprocitate şi au estimat că normele de transfer şi stocaj prevăzute în acordul interimar nu sunt proporţionale. 
Deputaţii europeni au respins, cu 378 de voturi contra 196, Acordul Swift care autoriza transferurile de date bancare europene în Statele Unite. Parlamentul European a refuzat, aşadar, să aprobe acordul interimar privind transferul de date bancare către Statele Unite prin reţeaua SWIFT, textul semnat de către Statele Unite şi cele 27 de state membre devenind nul din punct de vedere juridic. Prin acea înţelegere, europenii le permiteau Statelor Unite să "urmărească" finanţarea mişcărilor teroriste, folosind datele bancare europene deţinute de societatea privată SWIFT. 
Prin poziţia adoptată, Parlamentul European a nemulţumit Statele Unite ale Americii, în timp ce majoritatea europarlamentarilor consideră respingera acordului ca „o victorie istorică”, prin care se apără drepturile fundamentale şi se protejează datele cu caracter personal. 
Pentru a continua schimbul de date financiare cu scopul de a combate terorismul, UE şi Statele Unite pot face, în continuare, recurs la acordul de asistenţă judiciară reciprocă, ce ar permite schimbul de date în cadrul legislaţiei naţionale a statelor membre.
Comisia Europeană a anunţat, într-o scrisoare adresată pe 10 februarie a.c., preşedintelui PE Jerzy Buzek, că va adopta, în perioada imediat următoare, un proiect al mandatului de negociere pentru un acord pe termen lung. Acest mandat va lua în considerare atât preocupările Consiliului cât şi ale Parlamentului şi va asigura respectarea deplină a protejării vieţii private şi a datelor cu caracter personal.
Acest vot al Parlamentului European, prin care UE doreşte să arate că nu se aliniează, automat, exigenţelor americane,  marchează un oarecare regres în relaţia UE cu  SUA şi  le obligă să reia negocierile pe această temă.

TURCIA CONDIŢIONEAZĂ GĂZDUIREA SCUTULUI AMERICAN ANTIRACHETĂ PE TERITORIUL SĂU

Membră a ONU, a OSCE şi, din 18 februarie 1952, a NATO, Turcia este reticentă faţă de semnarea unui acord bilateral cu Washingtonul, împotriva Iranului. În timp ce Statele Unite consideră că Turcia este cel mai bun amplasament pentru a dispune de o rază de acoperire pentru contracararea rachetelor iraniene de rază scurtă şi medie de acţiune, autorităţile de la Ankara opun rezistenţă planului preşedintelui american Barack Obama, câtă vreme ţările NATO nu îşi intensifică sprijinul pentru acest sistem.

În opinia lui Alexander Vershbow, un oficial de rang înalt din cadrul Pentagonului, responsabil cu zona Orientului Mijlociu şi Europei, strategia de apărare antirachetă este deosebit de importantă în eforturile de "descurajare a Iranului pentru a anihila potenţialul său de a-şi ameninţa şi şantaja vecinii şi pentru a proteja forţele Statelor Unite detaşate în regiune"
. Din punct de vedere geografic, Turcia se învecinează la Est cu Iranul, sursă de îngrijorare. Amplasarea unei baze radar în Turcia ar fi importantă pentru a obţine informaţii, în timp util, încă de la lansarea rachelor iraniene.

Diplomaţii turci susţin că sprijinirea puternică a acestui plan de către ţările membre NATO, sub forma unei finanţări comune, ar contribui la punerea bazelor unui nou sistem de apărare ca un efort al Alianţei, spre deosebire de un acord doar cu Washingtonul. 

În acest moment, Washingtonul întâmpină dificultăţi în a câştiga angajamentul partenerilor NATO, deşi România şi Polonia au acceptat să găzduiască pe teritoriul lor interceptoare de rachete. Din punct de vedere fiscal, situaţia SUA este dificilă şi din cauza solicitărilor legate de războiul din Afganistan. Sondajele arată că Statele Unite nu se bucură de popularitate în Turcia. În acelaşi timp, Turcia face eforturi pentru ameliorarea legăturilor sale diplomatice şi economice cu Teheranul, chiar dacă Washingtonul face presiuni pentru obţinerea sprijinului Turciei în Consiliul de Securitate al ONU, în vederea adoptării unei rezoluţii pentru sancţionarea Iranului. În luna noiembrie 2009, Turcia s-a abţinut cu ocazia unui vot similar, în pofida statutului său de aliat al Statelor Unite. 

NATO ÎNGRIJORAT DE NOILE RELAŢII DIN TERITORIILE GEORGIENE

Ministrul adjunct de Externe georgian, Nino Kalandadze, a făcut cunoscut faptul că Rusia şi Georgia, implicate în august 2008 într-un război de scurtă durată,  au convenit să redeschidă postul de frontieră de la Verkhni Lars, la trei ani după ce acesta a fost închis. Acest punct de trecere este singurul care nu se află pe graniţa cu regiunile separatiste Osetia de Sud şi Abhazia, care s-au aflat în centrul conflictului armat dintre cele două ţări. După încheierea războiului pentru controlarea regiunii separatiste georgiene Osetia de Sud, Moscova a recunoscut independenţa acestui teritoriu, dar şi a Abhaziei. Ulterior această independenţă a mai fost recunoscută doar de Nicaragua, Venezuela şi Nauru, o insulă din Pacific.
Totodată, Rusia a semnat cu Abhazia un acord care permite instalarea unei baze militare ruse pe teritoriul regiunii separatiste georgiene. Acordul, parafat cu ocazia vizitei la Moscova a liderului separatist abhaz Serghei Bagapş, le permite forţelor ruse să participe la apărarea suveranităţii şi securităţii acestei republici, alături de forţele armate abhaze. Potrivit Moscovei, în prezent, pe teritoriul Abhaziei, se află 1700 de militari ruşi, dar cifra nu include sutele de agenţi ai poliţiei de frontieră subordonaţi serviciilor de informaţii ruse. În textul oficial al acordului este definit statutul legal al personalului militar rus şi reglementările privind proprietatea bazei. Acordul are o valabilitate de 49 de ani. 
NATO a denunţat şi contestat validitatea acordului semnat recent de Rusia cu republica separatistă georgiană Abhazia, a cărei independenţă nu este recunoscută de niciunul dintre cei 28 de membri ai Alianţei, cerându-i Rusiei să-şi respecte angajamentele prevăzute în armistiţiul încheiat cu medierea Uniunii Europene, la 12 august 2008. Ţările membre NATO cer retragerea forţelor ruse la nivelul de dinainte de conflict şi accesul observatorilor pe întreg teritoriul georgian. Poziţia Alianţei faţă de acest subiect a fost constantă. Consiliul Alianţei Nord-Atlantice a condamnat decizia Federaţiei Ruse de a recunoaşte independenţa regiunilor georgiene Abhazia şi Osetia de Sud şi i-a cerut să revină asupra deciziei sale.

DE LA CARTA COMUNITARĂ A DREPTURILOR 
FUNDAMENTALE LA O EUROPĂ SOCIALĂ
Înainte de Congresul Confederaţiei Europene a Sindicatelor de la Stockholm, din 12 mai 1988, Jaques Delors, preşedintele Comisiei Europene la acel moment, a anunţat trei iniţiative pentru relansarea politică a Europei. Printre acestea, o cartă socială europeană care să constituie o bază pentru drepturile sociale garantate, inspirată din Convenţia Europeană pentru apărarea drepturilor omului şi a libertăţilor fundamentale a Consiliului Europei. Această bază putea fi negociată de partenerii sociali şi transformată, apoi, în legislaţie comunitară. Putea  servi drept bază dialogului social şi întăririi coeziunii sociale europene având caracter obligatoriu. Acesta a fost punctul de plecare al unui lung proces care a condus, în final, la Carta drepturilor fundamentale, inclusă în Tratatul de la Lisabona.

În noiembrie 1988, Jaques Delors a sesizat Comitetul Ecomic şi Social European (CESE) pentru ca acesta să elaboreze un aviz asupra condiţiilor care ar permite constituirea unei carte europene a drepturilor sociale fundamentale. Pregătirea acestui aviz a durat până în februarie 1989, când, în urma unor dezbateri foarte aprinse, avizul a fost adoptat cu o mare majoritate a membrilor CESE. Pe baza acestui aviz, Comisia Europeană a propus Consiliului European din 9 decembrie 1989, la Strasbourg, Carta comunitară a drepturilor sociale fundamentale ale lucrătorilor. Aceasta a fost adoptată de 11 şefi de stat sau de guvern din 12, excepţie făcând doamna Thacher, care a refuzat. Această adoptare a fost un act politic fără consecinţe cu aplicare juridică. Ea a fost urmată de un program de acţiune socială conţinând 47 de propuneri, care urma să relanseze legislaţia în politică socială.

Pentru a înzestra Uniunea Europeană cu o cartă socială care să fie dovada valorilor europene de democraţie, de libertate şi de solidaritate, Comisia Europeană, Parlamentul European, Consiliul European, Comitetul Economic şi Social European au trecut prin nenumărate dezbateri, tergiversări, acţiuni colective ale societăţii civile, texte şi implicări instituţionale. 
Prin această cartă, cetăţenii statelor membre, mai puţin avansate în materie de drepturi, pot avea şansa de a dobândi aceleaşi drepturi ca în celelalte state membre. Şi după adoptarea ei, această cartă a continuat să fie subiect de dezbatere. Marea Britanie şi Polonia au cerut şi au obţinut derogări de la aplicarea Cartei drepturilor fundamentale. Preşedintele Cehiei, după lungi tergiversări legate de Constituţia ţării sale, a obţinut aceeaşi clauză pentru Cehia.
 În noiembrie 2009, cu prilejul celei de-a 20-a aniversări a Cartei comunitare a drepturilor sociale fundamentale, a avut loc la Bruxelles, o conferinţă organizată de CESE, în parteneriat cu Notre Europe, un laborator de gândire dedicat unităţii europene, fondat, în 1996, de Jacques Delors. Dezbaterile au constituit o ocazie de a marca cei 20 de ani de la naşterea acestui important document, oferindu-i perspective de viitor concrete, deoarece este integrat politic şi juridic în Tratatul de la Lisabona. Cu acest prilej a fost adoptată o declaraţie: 

„Pentru o mondializare mai bine coordonată,

Pentru ca cetăţenii Uniunii Europene să-şi recâştige încrederea în acest proiect european, 

Pentru a trage toate învăţămintele din criza financiară, economică şi socială actuală,

Noi cerem Comisiei Europene să propună un Program de acţiune socială care să garanteze ca drepturile sociale fundamentale să fie tratate în acelaşi mod cu regulile de concurenţă şi libertăţi economice. Cerem Parlamentului European şi Consiliului să adopte acest Program de acţiune socială.
Societatea civilă este chemată, la nivel local, regional, naţional şi european, să semneze această declaraţie.”

Bruxelles, 30 noiembrie 2009
Această declaraţie este tradusă în cele 22 de limbi ale UE, pe site-ul CESE şi poate fi semnată de toţi cetăţenii şi organizaţiile societăţii civile.

În plină criză economică, desemnând anul 2010 ca an al luptei contra sărăciei şi excluziunii sociale, Uniunea Europeană vrea să transmită un mesaj de solidaritate. „Să oprim acum sărăcia şi să construim împreună o societate pentru toţi”, a fost sloganul lansat, la Paris, pe 18 februarie a.c., de noul comisar european pentru muncă, probleme sociale şi incluziune, László Andor, care doreşte ca 2010 să fie anul pregătirii ieşirii din criză. Strategia sa va fi bazată pe 5 direcţii: evaluarea impactului social al fiecărei politici dusă de Comisie, promovarea muncii de calitate, lupta împotriva sărăciei transgeneraţionale, reducerea sărăciei la nivel naţional şi punerea în aplicare a Cartei drepturilor fundamentale.

Astăzi, în fiecare stat membru se fac politici de luptă împotriva sărăciei. Acţiunea Uniunii Europene constă, în principal, într-o întărire mutuală a strategiilor naţionale de luptă împotriva sărăciei şi excluziunii. 17% din populaţia Uniunii Europene trăieşte sub pragul de sărăcie, aproape 80 de milioane de persoane. În Franţa, acest procent se ridică la 13%, adică 8 milioane de persoane. Aceste cifre sunt, însă, sub nivelul real. Pragurile statistice de care dispune în acest moment Uniunea Europeană, datează din 2007 şi nu au luat în calcul consecinţele crizei economice.

Aceste lacune ale statisticilor nu sunt de natură să surprindă. Lipsa unor cifre mai recente se datorează faptului că sărăcia nu a constituit o prioritate pentru Uniunea Europeană. Fără statistici actualizate nu se pot stabili, însă, obiective precise pentru acest domeniu. Este nevoie de o evaluare permanentă a sărăciei, aşa cum se procedează pentru şomaj. Înfăptuirea Uniunii Europene prin piaţa unică, a susţinut mult timp acţiunea comunitară în ansamblul ei. Lupta împotriva sărăciei trebuia să provină din cercetare, din competitivitate şi din concurenţă, o aşa-zisă „teorie în cascadă”, care a eşuat. 
Plecând de la această constatare a eşecului, Martin Hirch, înalt comisar pentru solidaritate activă împotriva sărăciei, a declarat că „Europa este făcută pentru a proteja”
. Precizând că prima reuniune informală a miniştrilor europeni asupra sărăciei şi excluziunii sociale s-a ţinut în octombrie 2008, ministrul a declarat că pare de necrezut să se fi aşteptat atât de mult timp, pentru ca miniştrii însărcinaţi cu problema sărăciei să se întâlnească şi să vorbească despre aceasta. Martin Hirch a arătat, totodată, că el simte că dimensiunea socială a Uniunii Europene este pe cale de a deveni o prioritate.

Din anul 2000, UE a realizat o cooperare şi un spaţiu de reflecţie între statele membre. Uniunea Europeană aduce, de asemenea, un sprijin financiar prin intermediul Fondului social-european (FSE), pentru creare şi îmbunătăţirea locurilor de muncă. Bugetul FSE pentru perioada 2007-2013, se ridică la mai mult de 75 miliarde euro, dintre care 5 miliarde i-au fost atribuite Franţei. Cât despre Fondul european de adaptare la mondializare, acesta este destinat reinserţiei profesionale a muncitorilor. Tratatul de la Lisabona conţine o clauză socială care are în vedere evaluarea impactului social, în toate politicile duse de Uniunea Europeană. 

Totodată, există temerea că această clauză transversală, care ar putea inversa ierarhia priorităţilor, ar putea fi aplicabilă doar în domeniul afacerilor sociale şi al excluziunii. De altfel, dreptul de acces la serviciile publice, la locuinţă, la un venit minim, sunt subiecte care rămân încă absente în sfera europeană.

Dimensiunea socială a Uniunii Europene nu a fost până în prezent decât o problemă incidentă. Lansarea unui an dedicat luptei contra sărăciei deschide, poate, o nouă eră. Nu este imposibil, însă, ca aceste decizii să rămână doar un proiect. Sunt numeroşi cei care se întreabă ce loc ar trebui să ocupe problema socială în strategia Europa 2020, a cărei adoptare este prevăzută în cadrul Consiliului European din iunie 2010.

